বিভিন্ন ধর্ম ও জাতিভেদে পহেলা বৈশাখ উদযাপনে বেশ তাৎপর্য লক্ষ করা যায়। পার্বত্য চট্টগ্রামের পাহাড়ি আদিবাসীরা ঐতিহ্যবাহী সামাজিক ও ধর্মীয় উৎসব হিসেবে বাংলা নববর্ষকে পালন করে থাকে যা ‘বৈশাবি’ উৎসব নামে পরিচিত। বছরের শেষ দুদিন ও নতুন বছরের প্রথম দিনের এ উৎসবে পালন করা হয় নানা আচার-অনুষ্ঠান। উৎসব শুরুর দিন সকালে নদী বা ঝরনায় ফুল ভাসিয়ে গোসল করা এ প্রথাগত আচার। একে বলা হয় ‘গঙ্গাপূজা’। পহেলা বৈশাখের দুদিন আগে এ ‘গঙ্গাপূজা’ উৎসবটি শুরু হয়।